
การศึกษาผลของการเสริมแคลเซียมและกรดไขมันโอเมก้า-3 ในอาหารวุ้นแข็งต่อการเจริญเติบโตของหนอนด้วงสาคู (Rhynchophorus ferrugineus)
จสฎางศ์ แววนำ1 , ญาณิกา คลังข้อง1 , สราลี ดุภะสกุล1* และ วิชญาดา พลเยี่ยม2 
1โรงเรียนวิทยาศาสตร์จุฬาภรณราชวิทยาลัย สระแก้ว, ตำบลวัฒนานคร, อำเภอวัฒนานคร จังหวัดสระแก้ว 27160, ประเทศไทย
*E-mail: 6700036@pcshssk.ac.th
บทคัดย่อ

	การศึกษาครั้งนี้มีวัตถุประสงค์เพื่อศึกษาผลของการเสริมแคลเซียมคาร์บอเนตและกรดไขมันโอเมก้า-3 ในอาหารวุ้นแข็งต่อการเจริญเติบโตของหนอนด้วงสาคู โดยทำการทดลองเสริมแคลเซียมและโอเมก้า-3 ที่ระดับความเข้มข้น 0.5, 1.0 และ 2.0 เปอร์เซ็นต์ในอาหารวุ้นแข็งและติดตามการเจริญเติบโตของหนอนด้วงสาคูเป็นระยะเวลา 35 วัน โดยพิจารณาจากน้ำหนัก ความยาวลำตัว และเส้นรอบวงลำตัว ผลการศึกษาพบว่า การเสริมแคลเซียมที่ความเข้มข้น 1.0 เปอร์เซ็นต์ ให้ผลต่อการเจริญเติบโตดีที่สุดในกลุ่มแคลเซียม ขณะที่การเสริมโอเมก้า-3 ที่ความเข้มข้น 2.0 เปอร์เซ็นต์ ให้ผลดีที่สุดในกลุ่มโอเมก้า-3 และพบว่าเมื่อเสริมร่วมกันในอัตราส่วนแคลเซียม 1.0 เปอร์เซ็นต์ ร่วมกับโอเมก้า-3 2.0 เปอร์เซ็นต์ หนอนด้วงสาคูมีการเจริญเติบโตดีที่สุดอย่างมีนัยสำคัญทางสถิติที่ระดับ 0.001 โดยมีค่าเฉลี่ยด้านน้ำหนัก ความยาวลำตัว และเส้นรอบวงลำตัวสูงกว่ากลุ่มทดลองอื่น สรุปได้ว่า การเสริมแคลเซียมและกรดไขมันโอเมก้า-3 ในระดับที่เหมาะสมสามารถส่งเสริมการเจริญเติบโตของหนอนด้วงสาคูได้อย่างมีประสิทธิภาพ และมีศักยภาพในการประยุกต์ใช้เพื่อพัฒนาสูตรอาหารสำหรับการเพาะเลี้ยงหนอนด้วงสาคูในอนาคต

